# Covid-19 in vzgojno-izobraževalni zavodi

Ukrepi, ki jih sprejema vlada, da bi zajezila širjenje covida-19, prinašajo nekatere novosti, ki pri uvajanju v prakso včasih porodijo kakšna vprašanja. Med takimi novostmi je bila tudi uvedba obveznega samotestiranja v vzgojno-izobraževalnih zavodih (VIZ) oziroma ukrepov, ki jih narekuje Odlok o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS, št. 174/21, 177/21 in 185/21).

Ker smo po sprejetju tega odloka, ki velja od 17. 11. 2021 do preklica, na Ministrstvo za izobraževanje, znanost in šport (MIZŠ) prejeli številne pripombe, pobude in vprašanja, smo se odločili, da glede teh ukrepov pripravimo **podrobnejša pojasnila** in jih objavimo na spletni strani ministrstva, da bi bila dosegljiva širši javnosti. Pojasnilom smo dodali še izbor **pogostih vprašanj,** na katera so odgovorili na Nacionalnem inštitutu za javno zdravje (NIJZ) in Ministrstvu za zdravje (MZ), ter **koristnih spletnih povezav** do zanesljivih informacij, povezanih covidom-19 tako v VIZ kot tudi na splošno.

Zahvaljujemo se vam za odzive pa tudi za razumevanje pri sprejemanju nujnih ukrepov in vas vabimo k spremljanju spletne strani MIZŠ.

## COVID-19 – POJASNILA GLEDE VLADNIH PREDPISOV

### Predstavitev ukrepov za preprečevanje okužb z virusom SARS-CoV-2 v VIZ

Vlada RS je na podlagi Zakona o nalezljivih boleznih (Uradni list RS, št. [33/06](http://www.uradni-list.si/1/objava.jsp?sop=2006-01-1348) – uradno prečiščeno besedilo, [49/20](http://www.uradni-list.si/1/objava.jsp?sop=2020-01-0766) – ZIUZEOP, [142/20](http://www.uradni-list.si/1/objava.jsp?sop=2020-01-2523), [175/20](http://www.uradni-list.si/1/objava.jsp?sop=2020-01-3096) – ZIUOPDVE, [15/21](http://www.uradni-list.si/1/objava.jsp?sop=2021-01-0315) – ZDUOP, [82/21](http://www.uradni-list.si/1/objava.jsp?sop=2021-01-1757) in [178/21](http://www.uradni-list.si/1/objava.jsp?sop=2021-01-3486) – odl. US, v nadaljevanju ZNB) sprejela Odlok o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS, št. 174/21, 177/21 in 185/21, v nadaljevanju Odlok). Z navedenim Odlokom, ki je namenjen preprečevanju ponovnih izbruhov in širjenja okužb ter zmanjšanju števila težjih potekov nalezljive bolezni covid-19, je Vlada RS začasno določila pogoj prebolelosti, cepljenosti ali testiranja (PCT), izvajanje testiranja, uporabo zaščitnih mask, razkuževanje rok in druge ukrepe, ki so s tem povezani.

#### Samotestiranje učenk in učencev

Odlok je za vzgojno-izobraževalne zavode (VIZ) med drugim določil, da se učenke in učenci (v nadaljevanju učenci) ter dijakinje in dijaki (v nadaljevanju dijaki), ki ne izpolnjujejo pogoja PCT, obvezno samotestirajo v šoli pod nadzorom osebe, ki jo določi ravnateljica oziroma ravnatelj. Učencem in dijakom, ki ne izpolnjujejo pogoja PCT niti ne izvajajo samotestiranja v šoli, pa Odlok prepoveduje zbiranje v vzgojno-izobraževalnih zavodih. Odlok ne predvideva sodelovanja staršev pri samotestiranju otrok v šoli, in sicer ne glede na starost učencev. Izjemoma lahko šola dovoli sodelovanje staršev pri izvajanju samotestiranja učencev prvega vzgojno-izobraževalnega obdobja. Učenci, ki ne izpolnjujejo pogoja PCT niti se ne samotestirajo, se izobražujejo na daljavo. S tem pravica do izobraževanja otrokom ni bila odvzeta, ampak je zagotovljena na drugačen način. Za te učence ni možno uveljavljati pravice do izobraževanja na domu, ki jo ureja VII. poglavje Zakona o osnovni šoli (Uradni list RS, št. 81/06 – uradno prečiščeno besedilo, 102/07, 107/10, 87/11, 40/12 – ZUJF, 63/13 in 46/16 – ZOFVI-K) v členih od 88 do 92.

Učenec pogoj PCT izpolnjuje, če je cepljen, prebolel ali se lahko izkaže z veljavnim negativnim rezultatom testa PCR ali HAG skladno z Odlokom. Izpolnjevanje pogoja PCT izkaže z ustreznim dokazilom, ki ga predloži na vpogled. Če učenec izpolnjevanja pogoja PCT ne izkaže, se mora samotestirati v šoli. Učenec brez izpolnjenega PCT pogoja zaradi prepovedi zbiranja, določene z Odlokom, ne sme biti v prostorih šole. Šola ne zbira dokazil o izpolnjevanju pogoja PCT in ne vodi evidenc o učencih, ki izpolnjujejo pogoj. Koristne informacije o varstvu osebnih podatkov v povezavi s covidom-19 so dostopne na povezavi <https://www.ip-rs.si/> na spletni strani Informacijskega pooblaščenca.

S tem ko učenci izvajajo testiranje s testi HAG za samotestiranje v šoli, izpolnjujejo pogoj PCT tudi za udeležbo v glasbeni šoli ter pri obšolskih dejavnostih in kolektivnem uresničevanju verske svobode. Da učenci lahko v tem primeru dokažejo izpolnjevanje pogoja PCT, se izpolni evidenčni list (vzorec obrazca so šole prejele), s katerim šola potrdi, da je bil učenec določenega dne samotestiran in je rezultat testa negativen. Evidenčni list je neobvezujoč informativni obrazec, s katerim razpolaga učenec, ki se želi prostovoljno vključiti v glasbeno šolo ali v obšolske dejavnosti oziroma dejavnosti, povezane z uresničevanjem verske svobode. Šola oziroma organizatorji teh dejavnosti ne zbirajo dokazil o izpolnjevanju pogoja PCT in ne vodijo evidenc o učencih, ki izpolnjujejo ta pogoj. Zato tudi v zvezi z evidenčnimi listi ne vodijo nobenih zbirnih evidenc. Vsa dokazila, povezana s pogojem PCT, se predložijo na vpogled. V tem primeru ne gre za medsebojno povezano bazo podatkov, ki bi jo šola vodila kot upravljalec.

#### Organizacija samotestiranja učencev v VIZ

Organizacija časa in kraja samotestiranja je v pristojnosti šole. MIZŠ z namenom, da bi stike s potencialno okuženimi učenci čim bolj zamejili, šolam svetuje izvedbo samotestiranja pred začetkom ali ob začetku pouka.

Protokol samotestiranja učencev, ki so ga pripravili na MZ, med drugim določa, da se samotestiranje v šoli praviloma izvaja ob ponedeljkih, sredah in petkih. Če je učenec takrat odsoten, samotestiranje opravi prvi dan, ko je spet prisoten v šoli, oziroma takoj, ko pride k pouku ali drugi obliki organiziranega dela.

Oseba, ki jo ravnateljica oziroma ravnatelj določi za izvajanje samotestiranja, samotestiranje učencev zgolj spremlja in na noben način ne posega v učenčevo telo. Odlok sodelovanja staršev pri samotestiranju sicer ne predvideva, kot smo že omenili, a ga ne prepoveduje, zato so pri samotestiranju otroka starši lahko prisotni, vendar morajo za vstop v prostore šole izpolnjevati pogoj PCT.

Šola pred izvedbo samotestiranja pridobi soglasja oziroma nesoglasja staršev, ki jih hrani na enak način kot druga soglasja staršev. Če starša ne živita skupaj in nista enotna pri podaji soglasja k samotestiranju otroka, zadošča – ob upoštevanju Družinskega zakonika (Uradni list RS, št. 15/17, 21/18 - ZNOrg, 16/19 - ZNP-1, 22/19, 67/19, 200/20 - ZOOMTVI), ki staršem nalaga tudi skrb za otrokovo življenje in zdravje –, da (ne)soglasje poda tisti od staršev, ki odloča o vprašanjih otrokovega dnevnega življenja.

Šola starše, ki izrazijo nesoglasje, obvesti, da se njihov otrok do nadaljnjega izobražuje na daljavo, ker zanj po Odloku velja prepoved zbiranja v prostorih šole, zaradi česar se ne more udeležiti izobraževanja v prostorih šole. Če se kljub temu zgodi, da otrok brez soglasja pride v šolo, mu šola zagotovi varno okolje, ki ob omejevanju širjenja morebitne okužbe preprečuje tudi stopnjevanje stresa oziroma stiske učenca. Šola starše pozove, da nemudoma pridejo po svojega otroka. Odgovornost staršev je, da organizirajo njegov odhod domov. Šola o tem obvesti tudi CSD.

Če je hitri test učenca pozitiven, mora šola o tem obvestiti njegove starše, učenca pa umakniti v izolacijo. Tudi v tem primeru starši nosijo odgovornost za organiziranje njegovega odhoda domov oziroma dovolijo, da učenec samostojno odide domov. Učenec iz šole v tem primeru lahko odide peš, s kolesom ali kako drugače, ne sme pa uporabljati javnega prevoza.

Navodila glede samotestiranja podrobneje opredeljuje omenjeni Protokol samotestiranja učencev, ki je dostopen na povezavi <https://www.gov.si/assets/ministrstva/MZ/DOKUMENTI/Novice/Protokol-za-samotestiranje-ucencev.pdf> na spletni strani MZ.

#### Uporaba zaščitne maske

V skladu z Odlokom je uporaba zaščitne kirurške maske ali maske tipa FFP2 obvezna tudi v šoli. Za otroke z oslabljenim imunskim sistemom in nekaterimi boleznimi (kot sta na primer rak ali cistična fibroza) NIJZ priporoča uporabo mask po posvetovanju z otrokovim zdravnikom. Posebna presoja je potrebna pri stanjih, ki lahko ovirajo uporabo maske (pri motnji v razvoju, zmanjšani zmožnosti in drugih zdravstvenih stanjih). Take primere naj obravnava zdravnik, šoli pa predloži ustrezno mnenje. Uporaba mask med drugim ni obvezna za otroke do dopolnjenega šestega leta starosti (12. člen Odloka). Če učenec pozabi zaščitno masko ali je njegova maska neustrezna (npr. maska iz blaga), mu šola za ta dan pouka zagotovi ustrezno masko. Šola o tem obvesti starše, ki so dolžni poskrbeti, da bo otrok v šoli nato uporabljal ustrezno masko.

Vrhovno sodišče RS je v sodbi IV Ips10/2021 presodilo, da za izrekanje prekrškovnih sankcij zaradi opustitve nošenja zaščitnih mask v zaprtih javnih prostorih ni bilo zakonske podlage. Vrhovno sodišče RS torej ni razsojalo o obveznosti nošenja zaščitnih mask v zaprtih javnih prostorih, ampak ali je opustitev te obveznosti prekršek, za katerega se lahko izreče globa. Odločitev Vrhovnega sodišča RS zato nima neposrednega vpliva na samo obveznost nošenja mask, ampak na izrekanje sankcij za prekrške zoper posameznike, ki ne ravnajo skladno z veljavnim odlokom, ki ureja ukrepe za zmanjšanje tveganja okužbe in širjenja okužbe z virusom SARS-CoV-2.

### Izobraževanje na daljavo glede na odločbo Ustavnega sodišča RS št. U-i-8/21-34 z dne 16. 9. 2021

Ustavno sodišče RS je z Odločbo št. U-I-8/21-34 z dne 16. 9. 2021 (Uradni list RS, št. 167/21) ugotovilo neskladnost 104. člena Zakona o začasnih ukrepih za omilitev in odpravo posledic COVID-19 (Uradni list RS, št.152/20) z Ustavo RS. Ta člen, ki določa, da ministrica s sklepom odloči o izobraževanju na daljavo, se v skladu s citirano ustavno odločbo uporablja, dokler Državni zbor RS ne odpravi neskladnosti z ustavo, kar mora storiti v dveh mesecih od objave odločbe v Uradnem listu RS. To torej pomeni, da Sklep o izvajanju vzgojno-izobraževalnega dela na daljavo (Uradni list RS, št. 138/21, v nadaljevanju Sklep) še velja in je zadostna pravna podlaga za napotitev učencev na izobraževanje na daljavo. Šola nima pravne podlage za izdajo dodatnih individualnih sklepov oziroma odločb o izobraževanju na daljavo posameznim učencem oziroma oddelkom.

Navedena Odlok in Sklep imata naravo podzakonskega predpisa, sta torej veljavna predpisa in ju je kot takšna šola dolžna upoštevati ter izvajati. Predpisi veljajo in jih je treba upoštevati, dokler jih Ustavno sodišče RS ne razveljavi, odpravi ali začasno zadrži. Nadzor nad spoštovanjem predpisanih ukrepov izvajajo pristojne inšpekcije.

### Ravnanje in ukrepi delodajalca v zvezi z izpolnjevanjem pogoja PCT za zaposlene

Kot Odlok določa, morajo pogoj PCT »za časa opravljanja dela izpolnjevati vsi delavci in osebe, ki na kakršni koli drugi pravni podlagi opravljajo delo pri delodajalcu ali samostojno opravljajo dejavnost«. Delavke in delavci (v nadaljevanju delavci) dokazujejo pogoj PCT z dokazili o prebolelosti, cepljenju ali testiranju s testi HAG oziroma PCR. Delavci izpolnjujejo pogoj PCT tudi, če opravijo presejalno testiranje s testi HAG za samotestiranje, ki se izvaja na delovnem mestu, pri čemer test ne sme biti starejši od 48 ur od odvzema brisa. Podrobnejša določila v zvezi s samotestiranjem zaposlenih določa Odlok.

Delavec šole mora izvajati naloge skladno s pogodbo o zaposlitvi in navodili delodajalke oziroma delodajalca (v nadaljevanju delodajalca) in lahko odkloni delo samo, če bi to pomenilo protipravno ravnanje ali opustitev (34. člen Zakona o delovnih razmerjih [ZDR-1]). Zoper delavca zavoda, ki ne izpolnjuje pogojev PCT, delodajalec uporabi ukrepe v skladu s predpisi, ki urejajo varnost in zdravje pri delu, in predpisi, ki urejajo delovna ali uslužbenska razmerja, ter s kolektivnimi pogodbami dejavnosti.

#### Ravnanje delodajalca ob neupravičeni odklonitvi testiranja zaposlenega

Če zaznano kršitev obveznosti iz delovnega razmerja delodajalec lahko razreši brez takojšnje uvedbe formalnih postopkov ugotavljanja in sankcioniranja (npr. z razgovorom, dodatnimi pojasnili, s sodelovanjem sindikalnega zaupnika ali zdravnika medicine dela oziroma pooblaščene osebe za varnost in zdravje pri delu), je to tudi z vidika nadaljnjega sodelovanja med delodajalcem in zaposlenim najbolje. Če pa delodajalec izvajanja obveznosti iz delovnega razmerja ne more zagotoviti drugače, je seveda upravičen in dolžan zoper takšnega delavca ukrepati tudi s formalno uvedenimi postopki.

Delodajalec ni obvezan, da delavcu, ki je testiranje odklonil, zagotovi opravljanje dela od doma ali odredi čakanje na delo.

Pri odklonitvi testiranja in posledični odsotnosti z delovnega mesta je prav gotovo na mestu vprašanje opravičenosti takšne odsotnosti. Če se delavec z delodajalcem v takšnem primeru ne dogovori o pravni podlagi svoje odsotnosti (kot je na primer dopust) ali nima izkazane druge oblike opravičene odsotnosti z delovnega mesta (npr. bolniško odsotnost), je treba odsotnost z delovnega mesta obravnavati kot kršitev obveznosti iz delovnega razmerja, kar je lahko podlaga za ukrepanje delodajalca.

Za izpolnjevanje pogoja, da so na delovnem mestu v zavodu samo osebe, ki izpolnjujejo pogoj PCT, je odgovoren predstojnik zavoda.

##### Ukrepi delodajalca

Temeljna obveznost delavca iz delovnega razmerja je določena v prvem odstavku 33. člena ZDR-1. Ta določa, da »mora delavec vestno opravljati delo na delovnem mestu oziroma v okviru vrste dela, za katerega je sklenil pogodbo o zaposlitvi, v času in na kraju, ki sta določena za izvajanje dela, upoštevaje organizacijo dela in poslovanja pri delodajalcu«.

Delavčevo neupoštevanje oziroma neizpolnjevanje obveznosti iz delovnega razmerja pomeni kršitev obveznosti iz delovnega razmerja in je lahko razlog za ukrepanje delodajalca v skladu z ZDR-1 oziroma kolektivno pogodbo. Če delavec krši pogodbeno ali drugo obveznost iz delovnega razmerja, je namreč v pristojnosti delodajalca, da se odloči, ali bo zaradi takšnih kršitev v okviru zakonskih možnosti tudi ukrepal.

V primeru kršitev delovnih obveznosti delodajalec lahko ukrepa tako, da:

* uvede disciplinski postopek, v katerem lahko delavcu izreče opomin (65. člen KPVIZ v zvezi s 172. členom ZDR-1);
* delavcu poda pisno opozorilo pred redno odpovedjo (prvi odstavek 85. člena ZDR-1) in ga hkrati opozori na možnost podaje odpovedi iz krivdnih razlogov, če se kršitve ponovijo v roku enega leta od prejema pisnega opozorila;
* začne s postopkom redne odpovedi pogodbe iz krivdnih razlogov (89. člen ZDR-1), če je bilo predhodno pisno opozorilo delavcu že podano in je delavec v roku enega leta ponovil kršitev, ki pa ni nujno istovrstna;
* začne s postopkom izredne odpovedi pogodbe o zaposlitvi (110. člen ZDR-1), ki je predviden za najhujše primere kršitev;
* uveljavlja odškodninsko odgovornost delavca, saj je delavec, ki na delu ali v zvezi z delom namenoma ali iz hude malomarnosti povzroči škodo delodajalcu, to dolžan delodajalcu povrniti (74. člen KPVIZ).

Tudi v primeru, kadar delavec neupravičeno odkloni testiranje, je odločitev o tem, ali bo proti njemu uveden postopek oziroma kateri bo uveden, torej v pristojnosti delodajalca.

#### Ugovor vesti

V skladu s 46. členom Ustave RS je ugovor vesti dopusten v primerih, ki jih določi zakon, če se s tem ne omejujejo pravice in svoboščine drugih oseb. Zakonodaja na področju vzgoje in izobraževanja ne določa nobenega primera ugovora vesti (kot je to na nekaterih drugih področjih, na primer na področju obrambe in zdravstva).

## COVID-19 – POGOSTA VPRAŠANJA IN ODGOVORI

Odgovori na naslednja vprašanja, povezana z izvajanjem ukrepov za zajezitev širjenja okužb z virusom SARS-CoV-2, so zasnovani na podlagi informacij Nacionalnega inštituta za javno zdravje (NIJZ) in Ministrstva za zdravje (MZ), kamor se lahko obrnete za dodatne informacije s tega področja.

#### 1. Na kakšni podlagi temelji odločitev za obvezno samotestiranje in nošenje mask v šolah?

Redno samotestiranje predstavlja presejalni program, ki omogoča hitro identifikacijo in izolacijo okuženih oseb. Namen ponavljajočega se obveznega samotestiranja z neinvazivnimi metodami hitrega testiranja je izboljšati obvladovanje epidemije covida-19. Hitra identifikacija kužnih oseb z virusom SARS-CoV-2 pomaga vzpostaviti varen in trajno vzdržen sistem vzgoje in izobraževanja v Sloveniji za vse vključene, zaustaviti verigo prenosa in omejiti širjenje med prebivalci.

Ker testi pokažejo rezultat samo v trenutku, ko je odvzet vzorec, je nošenje mask v zaprtih prostorih eden od ključnih ukrepov za zajezitev širjenja okužbe. Dokler se stanje glede števila okužb v Sloveniji bistveno ne izboljša, je zelo pomembno, da se v kolektivih, kot je šola, dosledno upošteva tudi vse druge nefarmakološke ukrepe. Otroci se namreč lahko okužijo in širijo okužbe naprej enako kot odrasli.

NIJZ pri priporočilih na tem področju upošteva dokumente Svetovne zdravstvene organizacije (WHO) in Evropskega centra za preprečevanje in obvladovanje bolezni (ECDC).

Več informacij glede ukrepov v povezavi z otroki in v vzgojno-izobraževalnem sistemu dobite med drugim v publikacijah *COVID-19 in children and the role of school* *settings in transmission - second update* (Covid-19 pri otrocih in vloga šolskega okolja pri prenosu – druga posodobitev) ECDC – <https://www.ecdc.europa.eu/sites/default/files/documents/COVID-19-in-children-and-the-role-of-school-settings-in-transmission-second-update.pdf> – in *Vzgoja in izobraževanje v Republiki Sloveniji v razmerah, povezanih s covid-19* avtorjev S. Kustec S, V. Logaja, M. Kreka, A. Flogieja, P. Truden Dobrin P in M. Ivanuš Grmek, dostopni na <https://www.zrss.si/digitalnaknjiznica/Covid_19/>.

Glede gradiv in raziskav, povezanih s covidom-19 in vlogo otrok, glejte tudi odgovor št. 4.

Do zanesljivih informacij s tega področja lahko dostopate med drugim na naslednjih spletnih povezavah:

* 1. **Odgovori na pogosta vprašanja o covidu-19 in cepivih** (pripravili dr. Alojz Ihan in dr. Tatjana Avšič-Županc z Inštituta za mikrobiologijo in imunologijo Medicinske fakultete Univerze v Ljubljani, dr. Roman Jerala s Kemijskega inštituta ter dr. Borut Štrukelj in dr. Tomaž Bratkovič s Fakultete za farmacijo Univerze v Ljubljani),  
     <https://www.iusinfo.si/download/razno/1637683040-FAQ_Kaj_vemo_o_covid19_v1.pdf>
  2. **Koronavirus (SARS-CoV-2)** (aktualne informacije, povezane s koronavirusom SARS-CoV-2, Portal GOV.SI),  
     <https://www.gov.si/teme/koronavirus-sars-cov-2/>
  3. **Samotestiranje učencev, dijakov in študentov** (Portal GOV.SI**),**<https://www.gov.si/teme/koronavirus-sars-cov-2/testiranje-in-samotestiranje-na-okuzbo/samotestiranje-ucencev-dijakov-in-studentov/>
  4. **Vzgoja in izobraževanje** (NIJZ),

<https://www.nijz.si/sl/vzgojainizobrazevanje>

* 1. **Protokol samotestiranja učencev** (navodila glede samotestiranja, ki so ga pripravili na MZ),

<https://www.gov.si/assets/ministrstva/MZ/DOKUMENTI/Novice/Protokol-za-samotestiranje-ucencev.pdf>

* 1. **Koronavirus (SARS-CoV-2) – ključne informacije** (NIJZ),

<https://www.nijz.si/sl/koronavirus-2019-ncov>

#### 2. A) Zakaj se ne uporablja testov s slino, ki so manj nevarni?

#### B) Kje lahko preberemo študije o testih HAG?

Odlok o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS, št. 174/21, 177/21 in 185/21) ne omejuje uporabe testov za ta namen, če so ti v skladu z Zakonom o medicinskih pripomočkih (Uradni list RS, št. 98/09). Testi z odvzemom brisa sline so bili na podlagi strokovnih podatkov o njihovi občutljivosti umaknjeni s seznama testov HAG za odkrivanje okužb SARS CoV-2, ki ga je objavila Evropska komisija in vključuje vse teste za profesionalno uporabo, ki so v Evropski uniji medsebojno priznani. Vsi testi za samotestiranje v EU so morali ob tem prestati tudi presojo priglašenega organa, v katerem se ocenjuje predvsem varnost oziroma nevarnost uporabe medicinskih pripomočkov.

Na MZ so za mnenje o primernosti uporabe testov za samotestiranje z odvzemom vzorca sline prosili tudi strokovno skupino infektologov in mikrobiologov za zajezitev in obvladovanje epidemije covida-19, ki jo je imenoval minister za zdravje. Ta je potrdila, da so testi, narejeni na vzorcu sline, precej manj občutljivi, zato so rezultati testiranja toliko bolj nezanesljivi, kar navajajo tudi podatki v študijah proizvajalcev testov HAG in opravljenih kliničnih študijah.

Strokovnjaki iz skupine pri tem dodajajo, da bris sprednjega dela nosu (anteronazalni bris ali »po domače« bris mehkega dela nosnic), pri katerem palčko brisa vstavimo v nosnico le do globine enega centimetra in pobrišemo sluznico nosnih kril, uporabnikom ne bi smel povzročati težava, pa čeprav gre za otroke, saj bris ne vstopa v ozek kostni del nosu, kjer bi bil odvzem lahko bolj neprijeten.

Ko bodo rezultati testov s slino postali primerljivi rezultatom drugih vzorcev, kot je na primer vzorec sprednjega dela nosu, bodo strokovnjaki, ki nenehno spremljajo razvoj na tem področju, take teste lahko predlagali tudi za široko uporabo.

Informacije o testih HAG, ki določajo prisotnost SARS-CoV-2 antigena, najdete tudi na spletni strani Javne agencija za zdravila in medicinske pripomočke – na povezavi <https://www.jazmp.si/2021/11/12/informacije-glede-hitrih-antigenskih-testov-ki-dolocijo-prisotnost-sars-cov-2-antigena/> –, vključno s seznamom ustreznih testov – <http://www.cbz.si/cbz/bazazdr2.nsf/Search?SearchView&Query=((%5BSIPRSTDO%5D=99))&SearchOrder=4&SearchMax=301>?.

Za podrobnejše strokovne in znanstvene informacije priporočamo:

* *Interim Guidelines for Collecting and Handling of Clinical Specimens for COVID-19 Testing* (Začasne smernice za zbiranje in ravnanje s kliničnimi vzorci za testiranje na covid-19; Center za preprečevanje in obvladovanje bolezni [CDC]), <https://www.cdc.gov/coronavirus/2019-nCoV/lab/guidelines-clinical-specimens.html>
* Lee, Rose A. et al. *Performance of Saliva, Oropharyngeal Swabs, and Nasal Swabs for SARS-CoV-2 Molecular Detection: a Systematic Review and Meta-analysis* (Učinkovitost brisov sline, orofaringealnih brisov in brisov nosu za molekularno odkrivanje SARS-CoV-2: sistematični pregled in metaanaliza; *Journal of Clinical Microbiology* 59/5, maj 2021), <https://jcm.asm.org/content/jcm/early/2021/01/26/JCM.02881-20.full.pdf>

#### 3. Kako se zagotavlja varno zbiranje, shranjevanje in odlaganje uporabljenih mask ter odpadkov iz samotestiranja in kakšen je protokol hrambe mask?

Po protokolu za ravnanje z odpadki, ki nastanejo pri izvajanju prostovoljnega samotestiranja na SARS-CoV-2, moramo te odpadke (npr. uporabljene robčke in testni material) in odpadke od čiščenja prostorov (npr. krpe za enkratno uporabo) odložiti v plastično vrečo za smeti in jo, ko je polna, tesno zavezati. Odpadkov se po odlaganju v vrečo ne smemo več dotikati, vsebine vreče pa ne tlačiti. Vrečo namestimo v drugo plastično vrečo za smeti in jo tesno zavežemo ter označimo. Postavimo jo na mesto, ločeno od ostalih odpadkov, kjer ni dostopna otrokom in kjer jo hranimo vsaj 72 ur, preden jo odložimo v zabojnik za mešane komunalne odpadke (ostale odpadke). Napolnjenih in označenih vreč ne smemo odpirati. (Napotki so objavljeni na Portalu GOV.SI, na povezavi <https://www.gov.si/teme/koronavirus-sars-cov-2/testiranje-in-samotestiranje-na-okuzbo/samotestiranje-ucencev-dijakov-in-studentov/>.)

Glede ravnanja z zaščitnimi maskami NIJZ priporoča, da masko oziroma maske do uporabe hranimo v čisti vrečki, namenjeni zgolj shranjevanju nerabljenih mask, med uporabo pa jo zamenjamo po dveh urah oziroma pogosteje, če je vlažna. Zaščitno masko za enkratno uporabo po uporabi zavržemo. Vizirji ali plastične maske ne morejo nadomestiti klasičnih mask. Plastične maske ne zagotavljajo dobrega tesnjenja, zato je verjetnost prenosa okužbe z novim koronavirusom pri teh maskah velika.

#### 4. A) Nošenje mask je škodljivo zdravju, zato bi morali ta ukrep prihraniti vsaj otrokom, ki niso ogrožena skupina in tudi ne superprenašalci virusa.

#### B) Ali lahko predstavite študije o varnosti medicinskih mask za zdravje?

Za uporabo zaščitnih mask, ki morajo imeti ustrezne certifikate (o tem več na spletni strani Javne agencije za zdravila in medicinske pripomočke <https://www.jazmp.si/2020/04/07/covid-19-regulatorna-obravnava-zascitnih-mask/>), so na NIJZ pripravili posebna priporočila, ki so objavljena na njihovi spletni strani in dostopna na povezavi <https://www.nijz.si/sl/priporocila-za-uporabo-mask-v-casu-sirjenja-okuzbe-s-sars-cov-2>. Pri posebnih zdravstvenih stanjih (cistična fibroza, rak, avtizem idr.) se je glede uporabe zaščitne maske treba posvetovati z zdravnikom, pri njeni uporabi na specifičnih delovnih mestih pa s pooblaščenim specialistom medicine dela, prometa in športa. Sicer pa je nošenje mask zelo priporočljivo, saj pomembno prispeva k zajezitvi širjenja okužb (glejte tudi odgovor št. 5).

Priporočila NIJZ za nošenje mask so pripravljena na podlagi dokumentov Svetovne zdravstvene organizacije (WHO) in Evropskega centra za preprečevanje in obvladovanje bolezni (ECDC). V teh dokumentih so navedene študije glede uporabe mask pri otrocih, mladostnikih in splošni populaciji in vključujejo tudi izsledke o pozitivnih in negativnih lastnostih nošenja mask. Podatki so dostopni na naslednjih povezavah:

* *Advice on the use of masks for children in the community in the context of COVID-19* (21. 8. 2020, WHO), <https://www.who.int/publications/i/item/WHO-2019-nCoV-IPC_Masks-Children-2020.1>
* *Mask use in the context of COVID-19: Interim guidance* (2. 12. 2020, WHO),<https://apps.who.int/iris/bitstream/handle/10665/337199/WHO-2019-nCov-IPC_Masks-2020.5-eng.pdf?sequence=1&isAllowed=y>
* *COVID-19 in children and the role of school settings in transmission - second update* (8. 7. 2021, ECDC), <https://www.ecdc.europa.eu/en/publications-data/children-and-school-settings-covid-19-transmission>
* *Using face masks in the community: first update* (15. 2. 2021, ECDC),<https://www.ecdc.europa.eu/sites/default/files/documents/covid-19-face-masks-community-first-update.pdf>

Mnenje glede uporabe zaščitnih mask pri otrocih je oktobra 2020 podal tudi Razširjeni strokovni kolegij za pediatrijo, ki je najvišji strokovni organ s tega medicinskega področja v Sloveniji. Priporočila za uporabo mask pri otrocih so ocenili kot primerna in potrebna, pri tem pa potrdili, da zaščitne maske ne škodujejo psihofizičnemu razvoju otrok in njihovemu zdravju.

Pri iskanju zanesljivih informacij se lahko obrnete tudi na Vladni klicni center za informacije o novem koronavirusu. Dosegljivi so od ponedeljka do petka med 8. in 16. uro na brezplačni telefonski številki 080 14 04.

#### 5. A) Maske so neučinkovite, ne preprečujejo okužb.

#### B) Zakaj otroci potrebujejo maske v razredu, če se samotestirajo in s tem potrdijo, da so zdravi (in so v mehurčku)?

Trenutno beležimo veliko število okužb s SARS-CoV-2 v starostni skupini od pet do petnajst let. Okuženi iz te starostne skupine prenašajo okužbe na svoje učiteljice in učitelje, starše, stare starše, zato je pomembno, da te okužbe čim prej zaznamo in z ustreznimi higienskimi ukrepi preprečimo njihovo širjenje. Testi HAG za samotestiranje pokažejo stanje samo v trenutku, ko je odvzet vzorec, kar pa ne pomeni, da oseba ni kužna pozneje oziroma naslednji dan. Nošenje mask v šolah je zato eden od ključnih ukrepov za preprečevanje širjenja okužbe s SARS-CoV-2, saj zmanjšuje nevarnost prenosa okužbe. Pri tem je zelo pomembno, da masko pravilno namestimo, nosimo in odstranimo, obenem pa upoštevamo tudi druge higienske ukrepe, kot so pravilno kašljanje, kihanje in umivanje rok ter izogibanje dotikanju obraza in sluznic. O učinkovitosti mask glejte tudi odgovor št. 4.

#### 6. Učenci nižjih razredov mask ne zmorejo ustrezno uporabljati.

Otroci bodo nosili zaščitne maske tako, kot jim bomo to prikazali odrasli oziroma kot dnevno opažajo okoli sebe. Zato je pomembno, da starši oziroma skrbniki ter učiteljice in učitelji, torej osebe, ki jim učenci zaupajo, s primerno komunikacijo predstavijo namen uporabe zaščitnih mask ter pravilen način njihovega nameščanja in odstranjevanja. Otrokom je treba prisluhniti tudi glede njihovih vprašanj in jim nanje odgovoriti na njim razumljiv način.

Za nameščanje in snemanje zaščitne maske pri otrocih veljajo enaka pravila kot pri odraslih. Otroke je treba to naučiti in jim z zgledom pokazati, kako pravilno namestiti in sneti zaščitno masko. Podučiti jih je treba tudi, da naj se ne dotikajo sprednjega dela maske in je ne vlečejo pod nos ali brado ali dajejo v usta, saj mora vedno pokrivati nos, usta in brado in se tesno prilegati obrazu.

Ponazoritev in navodila za ustrezno ravnanje z masko so dostopna na spletni strani NIJZ na povezavi<https://www.nijz.si/sl/splosna-uporaba-zascitnih-mask> in <https://www.nijz.si/sites/www.nijz.si/files/uploaded/maske2_lektorirano.pdf>.

## COVID 19 – KORISTNE SPLETNE POVEZAVE

– **Vzgoja in izobraževanje** (vključno z aktualnimi informacijami glede obvladovanja epidemije covida-19 v vzgojno-izobraževalnih zavodih; Nacionalni inštituti za javno zdravje [NIJZ]),  
<https://www.nijz.si/sl/vzgojainizobrazevanje>

**– Koronavirus (SARS-CoV-2)** (aktualne informacije, povezane s koronavirusom SARS-CoV-2; spletišče slovenske državne uprave Portal GOV.SI),  
<https://www.gov.si/teme/koronavirus-sars-cov-2/>

**– Testiranje in samotestiranje na okužbo z virusom SARS-CoV-2** (Portal GOV.SI),  
<https://www.gov.si/teme/koronavirus-sars-cov-2/testiranje-in-samotestiranje-na-okuzbo/>

**– Samotestiranje učencev, dijakov in študentov** (Portal GOV.SI**),**<https://www.gov.si/teme/koronavirus-sars-cov-2/testiranje-in-samotestiranje-na-okuzbo/samotestiranje-ucencev-dijakov-in-studentov/>

**– Protokol samotestiranja učencev** (navodila glede samotestiranja; MZ),  
<https://www.gov.si/assets/ministrstva/MZ/DOKUMENTI/Novice/Protokol-za-samotestiranje-ucencev.pdf>

– **Informacije glede hitrih antigenskih testov** (Javna agencija Republike Slovenije za zdravila in medicinske pripomočke [JAZMP]),  
<https://www.jazmp.si/2021/11/12/informacije-glede-hitrih-antigenskih-testov-ki-dolocijo-prisotnost-sars-cov-2-antigena/>

– **Aktualen seznam hitrih testov** (Centralna baza zdravil, ki jo urejajo Ministrstvo za zdravje [MZ], JAZM, Zavod za zdravstveno zavarovanje Slovenije in NIJZ),   
<http://www.cbz.si/cbz/bazazdr2.nsf/Search?SearchView&Query=((%5BSIPRSTDO%5D=99))&SearchOrder=4&SearchMax=301>

– **Testiranje s testi HAG** – **seznam zdravstvenih zavodov,** ki opravljajo brezplačna testiranja s testi HAG, **po lokacijah** (Portal GOV.SI),  
<https://www.gov.si/novice/2021-11-10-hitri-antigenski-testi-so-brezplacni-v-vseh-javnih-zdravstvenih-zavodih-in-pri-koncesionarjih/>

**– Odgovori na pogosta vprašanja o covidu-19 in cepivih** (pripravili dr. Alojz Ihan in dr. Tatjana Avšič-Županc z Inštituta za mikrobiologijo in imunologijo Medicinske fakultete Univerze v Ljubljani, dr. Roman Jerala s Kemijskega inštituta ter dr. Borut Štrukelj in dr. Tomaž Bratkovič s Fakultete za farmacijo Univerze v Ljubljani),  
<https://www.iusinfo.si/download/razno/1637683040-FAQ_Kaj_vemo_o_covid19_v1.pdf>

**– Koronavirus (SARS-CoV-2) – ključne informacije** (NIJZ),  
<https://www.nijz.si/sl/koronavirus-2019-ncov>

– **Cepimo se** (interaktivni prikaz podatkov o cepivih in cepljenju proti covidu-19; NIJZ),  
<https://www.cepimose.si/>

– **Splošna uporaba zaščitnih mask** (NIJZ),  
<https://www.nijz.si/sl/splosna-uporaba-zascitnih-mask>

– **Varstvo osebnih podatkov v času epidemije koronavirusa (COVID-19)** (Informacijski pooblaščenec),  
<https://www.ip-rs.si/varstvo-osebnih-podatkov/varstvo-osebnih-podatkov-v-času-epidemije-koronavirusa-covid-19>

– **Vladni klicni center za informacije o novem koronavirusu**; tel. št.: **080 14 04**, urnik: od ponedeljka do petka od 8. do 16. ure.

– **COVID-19** (posodobljene in sveže novice o pandemiji covida-19 Evropskega centra za preprečevanje in obvladovanje bolezni [ECDC]),  
<https://www.ecdc.europa.eu/en/covid-19>

– **Questions and answers on COVID-19** (Vprašanja in odgovori o covidu-19**;** ECDC),  
<https://www.ecdc.europa.eu/en/covid-19/questions-answers>

– **COVID-19 in children and the role of school settings in transmission - second update** (Covid-19 pri otrocih in vloga šolskega okolja pri prenosu – druga posodobitev**;** ECDC),  
<https://www.ecdc.europa.eu/en/publications-data/children-and-school-settings-covid-19-transmission>